 NA CHARLES WASONGA TUME ya Huduma za Mahakama (JSC) imeanzisha mchakato wa kujaza nafasi ya Msajili Mkuu wa Idara ya Mahakama huku msajili wa sasa, Bi Anne Amadi, akitarajiwa kustaafu rasmi Januari 13, 2024. Kwenye tangazo lililochapishwa magazetini Jumatatu, Oktoba 23, 2023 tume hiyo imewapa waliohitimu hadi Novemba 13, saa 11 jioni, kuwasilisha maombi yao kwa wadhifa huo. “JSC inaalika maombi kutoka kwa watu waliohitimu kwa nafasi ya Msajili Mkuu wa Idara ya Mahakama itakayosalia wazi Januari 13, 2024. Uteuzi utafanywa kulingana na hitaji la kipengele cha 16 (2) cha Katiba ya Kenya kikisomwa pamoja Sehemu ya 8 ya Sheria ya Huduma za Mahakama, 2011,” likaeleza tangazo hilo kutoka kwa afisi ya Katibu wa JSC, ambaye ni Bi Amani mwenyewe. Wale wanaotaka kutuma maombi kwa nafasi hiyo wanaombwa kutembelea wavuti ya JSC: https//www.jsc.go.ke/Index.php/careers/ kupata maelezo na mahitaji ya uteuzi na maagizo kuhusu namna ya kutuma maombi. Bi Amadi, ambaye amekuwa akikabiliwa na kesi kuhusu sakata ya uuzaji wa dhahabu za thamani ya Sh100 milioni, alianza kuhudumu mnamo Januari 14, 2014. Ataondoka afisini baada ya kushikilia wadhifa huo kwa kipindi cha miaka 10. Akihutubu kwenye mkutano wa kila mwaka wa majaji jijini Mombasa, Bi Amadi aliorodhesha ongezeko la idadi ya majengo ya mahakama, maafisa wa mahakama na kuanzishwa kwa mfumo wa kidijitali kuendeshea shughuli za idara ya mahakama kama baadhi ya mafanikio yake. Kwa mfano, wakati wa uongozi wake, jumla ya mahakama 128 na afisi ndogo za kuwasilisha kesi zimeanzishwa nchini Kenya. Hata hivyo, alisema Idara ya Mahakama bado inakumbwa na changamoto ya uhaba wa fedha kwa kutengewa mgao finyu kutoka bajeti ya kitaifa kila mwaka. Bi Amadi ataondoka baada ya kuhudumu chini ya majaji wakuu watatu-Dkt Willy Mutunga, Bw David Maraga na sasa Bi Martha Koome.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  